
A sport, mint hátránykompenzáló tevékenység vizsgálata hátrányos helyzetű gyerekek esetében

A sport, mint hátránykompenzáló tevékenység vizsgálata hátrányos helyzetű gyerekek esetében
Tudományos diákköri kutatásom célja az volt, hogy a hátrányos helyzet és a sport kapcsolatát vizsgáljam, azt, hogy a sarkadi járás általános iskoláiban milyenek a diákok sportolási szokásai, lehetőségei. A kutatási módszerem kétféle online kérdőív volt, az egyiket a 7-8. osztályos tanulók, a másikat a testnevelő tanáraik számára készítettem. Utóbbi esetében teljeskörű lekérdezés történt, vagyis a kutatásba bevont hat iskola mind a kilenc testnevelő tanára kitöltötte; a tanulói kérdőív válaszadóinak száma 97 fő. A válaszadók meghatározó hányada hátrányos helyzetű/ halmozottan hátrányos helyzetű.
A sarkadi járásban az országos adatokat meghaladó arányban vannak jelen a hátrányos és halmozottan hátrányos helyzetű tanulók az általános iskolákban. Mindez visszavezethető az anyagi és családi háttérre, melyet kutatásom során alá is tudtam támasztani. Ugyanakkor a kérdőíves felmérések adatelemzése során a diákok (és olykor a tanárok) válaszai sem feleltek meg előzetes feltevéseimnek. Az a hátrányos helyzetű térség, melyet vizsgáltam, a diákok válaszai alapján talán közel sem tűnik annyira rossznak, mint ahogy feltételeztem. Mind a diákok, mind a tanárok széleskörű – bár nyilván iskolánként is eltérő – sporttevékenységekről és -eszközökről számoltak be. Azonban a további sportolási igényekre, létesítményekre, sporteszközökre vonatkozó válaszok jó kiindulópontot jelenthetnek a diákok hátránykompenzációjára a jövőben. Vizsgáltam továbbá – ezzel összefüggésben is –, hogy a megkérdezett testnevelő tanárok a sport egyes aspektusait mennyire tartják fontosnak. Az egészséges életmód, a személyiségfejlődés, továbbá az együttműködés az, melyet a legtöbb válaszadó tanár megjelölt, míg a társadalmi asszimilációt (helyesebben integrációt) mindössze a megkérdezettek harmada tartotta fontosnak. Mivel nem volt olyan válaszadó tanár, aki azt mondta volna, hogy a családi háttér nem befolyásolja a tanulmányi, sportolási teljesítményt, látszódik, lehetnek még teendők hátránykompenzálás terén e térség fiataljaival. Jelentős potenciál lenne különféle sportegyesületek, szabadidős tevékenységet nyújtó egyesületek létrehozásában.
Kutatási eredményeim és a saját korábbi tapasztalataim különbözősége azt támasztja alá, hogy valamelyest javultak a hátrányos helyzetű gyerekek sportolási és – reméljük – kitörési lehetőségei.



